Μελέτη της μακροσκοπικής ποιότητας και των λεμφαδένων από παρασκευάσματα ασθενών με καρκίνο του ορθού
Authors: Γούβας Νικόλαος 
Published: January 2014

Α. Κάθαρση Λεμφαδένων μετά από Ολική Εκτομή του Μεσοορθού για Καρκίνο (OEM) του Ορθού: Λαπαροσκοπική έναντι Ανοικτής Προσεγγίσεως. Εισαγωγή: Η λαπαροσκοπική εκτομή του ορθού βρίσκεται ακόμα υπό αμφισβήτηση όσον αφορά στην επάρκειά της για ογκολογική κάθαρση. Σκοπός: Να εκτιμηθεί ο αριθμός των εξαιρεθέντων λεμφαδένων μετά από λαπαροσκοπική ολική εκτομή του μεσοορθού για καρκίνο του ορθού σε σύγκριση με την ανοικτή προσπέλαση. Μέθοδοι: 99 ασθενείς με καρκίνο στο μέσο και περιφερικό τριτημόριο του ορθού χωρίστηκαν σε δύο ομάδες. Η ομάδα Α περιέλαβε 52 ασθενείς που υπεβλήθησαν σε ανοικτή ολική εκτομή του μεσοορθού (43 με χαμηλή πρόσθια εκτομή του ορθού, 3 με διασφιγκτηριακή εκτομή και 6 με κοιλιοπερινεϊκή εκτομή του ορθού). Στην ομάδα Β υπήρχαν 47 ασθενείς που υπεβλήθησαν σε λαπαροσκοπική ολική εκτομή του μεσοορθού (30 με χαμηλή πρόσθια εκτομή του ορθού, 6 με διασφιγκτηριακή και 11 με κοιλιοπερινεϊκή εκτομή του ορθού). Δεκαέξι από τους ασθενείς με χαμηλή προσθία εκτομή του ορθού στην ομάδα Α και 20 από την ομάδα Β έφεραν προστατευτική ειλεοστομία αγκύλης. Όλες οι επεμβάσεις πραγματοποιήθηκαν ή εποπτεύθηκαν από έμπειρο χειρουργό ειδικευμένο στην χειρουργική του παχέος εντέρου και στην προχωρημένη λαπαροσκοπική χειρουργική. Αποτελέσματα: Η κατανομή του φύλλου και της ηλικίας ήταν παρόμοια και στις δύο ομάδες [Ομάδα Α: 30 άντρες, μέση ηλικία 67 (39-88) - Ομάδα Β: 28 άντρες, μέση ηλικία 66 (34-81)]. Η μέση απόσταση του όγκου από την οδοντωτή γραμμή ήταν 7.5 εκ (1-12 εκ) για την ομάδα Α και 5.5 εκ (1-12 εκ) για την ομάδα Β. Η αναστόμωση πραγματοποιήθηκε σε μια μέση απόσταση 5.5 εκ (1.5-8.5 εκ) από την οδοντωτή γραμμή για την ομάδα Α και 4 εκ (1-4.5 εκ) για την ομάδα Β. Ιστολογικά, στην ομάδα Α υπήρχαν 5 Τ4 όγκοι, 18 Τ3, 9 Τ3+ (<1 χιλ. απόσταση από το κυκλοτερές όριο εκτομής), 16 Τ2 και 4 Τ1. Στην ομάδα Β υπήρχαν 3 Τ4 όγκοι, 21 Τ3, 10 Τ3+, 9 Τ2 και 4 Τ1. Οι διαφορές μεταξύ των ομάδων δεν ήταν στατιστικά σημαντικές. Ο μέσος αριθμός λεμφαδένων που εξαιρέθηκαν από τα παρασκευάσματα της ομάδας Α ήταν 21.5 (6-48) και στην ομάδα Β 19.2 (7-46) (p=0.2). Στην ομάδα Α ανευρέθησαν 4 (1-10) περιοχικοί, 14.5 (3-34) και 2 (1-3) κορυφαίοι λεμφαδένες. Οι αντίστοιχες τιμές για την ομάδα Β ήταν 3.9 (2-9), 15 (5-35) και 2 (1-3). Οι διαφορές μεταξύ των ομάδων δεν ήταν σημαντικές. Επίσης, η διαφορά στα ποσοστά διήθησης των λεμφαδένων μεταξύ των ομάδων δεν ήταν σημαντική (Ομάδα Α: 25, Ομάδα Β: 25). Συμπεράσματα: Η λαπαροσκοπική εκτομή του ορθού μπορεί να επιτύχει παρόμοια λεμφαδενική κάθαρση με την ανοικτή προσπέλαση. Επίσης, η κατανομή των λεμφαδένων στο παρασκεύασμα είναι παρόμοια ανάμεσα στις δύο προσπελάσεις. Β. Ποιότητα Χειρουργικής Επέμβασης για τον Καρκίνο του Ορθού: Σύγκριση μεταξύ Ανοικτής και λαπαροσκοπικής Προσπέλασης. Εισαγωγή: Η μακροσκοπική αξιολόγηση του χειρουργικού παρασκευάσματος είναι ένας ανεξάρτητος προγνωστικός παράγοντας για τα ογκολογικά αποτελέσματα μετά από ολική εκτομή του μεσοορθού (OEM) για καρκίνο του ορθού. Σκοπός: Η μελέτη είχε σκοπό την εκτίμηση της μακροσκοπικής ποιότητας των χειρουργικών παρασκευασμάτων μετά από λαπαροσκοπική και ανοικτή OEM σε ασθενείς με χαμηλό ορθικό καρκίνο. Ασθενείς - Μέθοδοι: Εβδομήντα-δύο ασθενείς με χαμηλό καρκίνο του ορθού υπεβλήθησαν σε OEM είτε με την ανοικτή (n=39) είτε με την λαπαροσκοπική (n=33) προσπέλαση. Σε όλα τα παρασκευάσματα εκτιμήθηκαν μακροσκοπικά η ανάκαμψη του περιτοναίου, η περιτονία του Denonvillier, η σπλαγχνική περιτονία που καλύπτει το μεσοορθό πλαγίως και οπισθίως και το εντερικό τοίχωμα κάτωθεν του μεσοορθού. Αποτελέσματα: Οι κολοορθικές αναστομώσεις εντοπιζόντουσαν σημαντικά χαμηλότερα στην λαπαροσκοπική από ότι στην ανοικτή ομάδα (p<0.001). Η περιτονία του Denonvillier ήταν παραβιασμένη σε επτά ασθενείς μετά από ανοικτή επέμβαση (p=0.01). Σημαντικά πιο πλήρης OEM με άθικτη την σπλαγχνική περιτονία πραγματοποιήθηκε μετά από λαπαροσκόπηση σε σύγκριση με την ανοικτή επέμβαση (p=0.025). Συμπέρασμα: Η λαπαροσκόπηση προσφέρει ένα μακροσκοπικά πιο πλήρες χειρουργικό παρασκεύασμα μετά από OEM για καρκίνο του ορθού από ότι η ανοικτή προσέγγιση, λόγω του ότι προσφέρει καλύτερη ορατότητα βαθιά μέσα στην πύελο.